b'\n_START_ARTICLE_\nAktivno oglje\n_START_PARAGRAPH_\nAktivno oglje je oglje, pridobljeno s posebnimi tehnikami aktivacije, ki povzro\xc4\x8dijo veliko poroznost v strukturi in posledi\xc4\x8dno veliko povr\xc5\xa1ino. Tako pripravljeno oglje ve\xc5\xbee oziroma adsorbira velike koli\xc4\x8dine snovi, kar je tudi bistvo njegove uporabe. Uporablja se na primer pri \xc4\x8di\xc5\xa1\xc4\x8denju plinov, zlata, vode, dekofeinizaciji kave, kot adsorbent v filtrih itd._NEWLINE_V medicini se imenuje tudi medicinsko oglje (lat. carbo medicinalis) in se uporablja kot adsorbent pri peroralnih zastrupitvah ali nekaterih \xc4\x8drevesnih oku\xc5\xbebah.\n_START_SECTION_\nUporaba v medicini\n_START_PARAGRAPH_\nAktivno oglje je droben, netopen, porozen, nestrupen prah, ki ima veliko sposobnost vezave za ve\xc4\x8dino zau\xc5\xbeitih strupov v neionizirani obliki in se uporablja kot nespecifi\xc4\x8dno protisredstvo proti strupom. Starej\xc5\xa1i pripravki oglja imajo vezavno povr\xc5\xa1ino pribli\xc5\xbeno 1000 m\xc2\xb2/g, novej\xc5\xa1i pa \xc5\xa1e ve\xc4\x8djo (2500 do 3500 m\xc2\xb2/g). Aktivno oglje ima dobro adsorptivno delovanje za snovi, katerih molekulska masa se giblje v razponu med 100 in 1000 daltonov (g/mol), veliko slab\xc5\xa1e pa adsorbira snovi z majhno molekulsko maso (alifatske alkohole \xe2\x80\x93 metanol, izopropanol, etanol; kovine \xe2\x80\x93 \xc5\xbeelezo, svinec, \xc5\xbeivo srebro; mineralne kisline). Aktivno oglje tudi zelo dobro adsorbira pline v prebavilih in tako deluje proti napenjanju. Prehaja skozi \xc5\xbeelodec v \xc4\x8drevesje in pri tem ne nevtralizira \xc5\xbeelod\xc4\x8dne kisline. Aktivno oglje ne adsorbira cianidov. Aktivno oglje se ne adsorbira iz prebavil. Pospe\xc5\xa1uje tudi izlo\xc4\x8danje v telo \xc5\xbee absorbiranega strupa skupaj z \xc5\xbeol\xc4\x8dem (enterohepati\xc4\x8dnega obtoka), hkrati pa ve\xc5\xbee strup, ki se po predhodni adsorpciji ponovno izlo\xc4\x8da v prebavila (enteroenteralni obtok).\n_START_SECTION_\nOdmerjanje\n_START_PARAGRAPH_\nAktivno oglje se uporabi znotraj prve ure po zau\xc5\xbeitju potencialno toksi\xc4\x8dnega odmerka strupa. Po tem \xc4\x8dasu u\xc4\x8dinkovitost ni dokazana. Za odraslega zastrupljenca zna\xc5\xa1a priporo\xc4\x8deni za\xc4\x8detni odmerek aktivnega oglja 1 g/kg telesne te\xc5\xbee. Praviloma naj bi bilo aktivnega oglja 10-krat ve\xc4\x8d od domnevne koli\xc4\x8dine zau\xc5\xbeitega strupa. Odmerke od 10 do 40 g aktivnega oglja lahko ponavljamo vsake 4\xe2\x80\x936 ur do klini\xc4\x8dnega izbolj\xc5\xa1anja ali dokler se koncentracija strupa v krvni plazmi ne zni\xc5\xbea pod toksi\xc4\x8dno raven.'